КIиявго кIудияв пасихIас цого пикро загьир гьабулеб буго батIи-батIиял рагIабаздалъун, сипатаздалъун. Амма Мусаласе цебехун мисал букIинчIо. Гьедин бугелъул Къудукьа Мусал МухIамад рикIкIине бегьула гьел шагIиразул мугIалимлъун, жиндасан гьез мисалги босарав гьезул цевехъанлъун. Гьаниб абизе бегьула хадур рачIунезул кочIол хIужраялъуб рекIараб чирахълъунги, назму-шигIруялъул къебелъухъ квартIа кIутIизе гьезда малъарав устарлъунги вукIанин Къудукьа Мусалав. Гьелдалъунги кIодолъула кIудияв гIалимасул, кIудияв шагIирасул кIвар. Гьанже бицинин Мусаласул хъизаналъул хIакъалъулъ. Гьесул чIужу йикIана Ругъжаса гIалимчи Абубакар дибирасул яс. КIиго васги вукIана гьезул Дибирги ХIажимухIамадги. ГьаркIуниса НурмухIамадил МухIамадица бицана Мусаласул цояв васасда лъун букIанила эбелалъул инсул Абубакарил цIар. Амма гьев кIудияв Абубакар гIемераб заманаялъ росдал дибирлъун вукIиндал, гьесда Дибириланги абулаан киназго. Гьесул цIар лъурав Мусаласул васасдаги Дибирилан абулаанила росулъ, Абубакарилан абичIого. Цогидав вас ХIажимухIамадил, гIолохъанлъуде вахиндал, рокьи ккун буго Рогъжаса Элдарил Гуза абулей цо ясалъухъ. Гьелъие ХIажимухIамадги вокьулев вукIун вуго. Амма апарагасул васасе яс кьелариланищ ракIалде ккараб, яги цоги гIиллайищ букIарабали, ХIажимухIамадие кьун гьечIо гьей Элдарил Гуза. Бицен буго, гьей йокьарай ясгун данделъизе гьукъаразде ццин бахъун, ХIажимухIамад инсудаса балъго аравила МохIоса Дамаданихъе, «Сирру рабаналдасан» пайда босизе. Цинги гьей яс ХIажимухIамадида данде ячIун, гьесда тIад хурханиланги бицуна.